**Materiál na rokovanie MsZ dňa 8.júla 2014**

Na základe návrhu VÚC Žilina na premiestnenie žiakov navštevujúcich Gymnázium J.C.Hronského vo Vrútkach na Gymnázium Viliama Paulinyho-Tótha v Martine, k 31. 8. 2014, bolo zvolané rokovanie rady školy so zástupcami VÚC Žilina. Na základe tohto rokovania škola dostala možnosť fungovania ďalší školský rok.

 Mesto Vrútky bolo oslovené zástupcami gymnázia a Rady školy pri Gymnáziu J.C.Hronského vo Vrútkach na prerokovanie možností záchrany školy, ktorá má dlhoročnú tradíciu a je jedinou strednou školou v meste. Vzhľadom na skutočnosť, že ZŠ s MŠ má z roka na rok nižší počet prijatých žiakov do 1. ročníka ZŠ, z rokovania vyšiel návrh na zlúčenie uvedených škôl, podľa § 20, ods. 1, zákona 596/2003 z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov do Spojenej školy so sídlom na Ulici M.R.Štefánika 1 vo Vrútkach.

 Na zasadnutí MsZ Vrútky, dňa 13.2.2014, bol primátor mesta Ing. Miroslav Mazúr, uznesením č. 24/2014, splnomocnený na rokovanie ohľadom zachovania gymnázia podľa platných zákonov a nariadení.

Dňa 20. marca 2014 sa konalo zasadnutie Rady školy pri Základnej škole s materskou školou na Ulici M.R.Štefánika 1 vo Vrútkach. Členovia rady odhlasovali spojenie škôl a vytvorenie spojenej školy v objekte ZŠ s MŠ.

Kladný postoj prezentovala aj Rada školy pri Gymnáziu J.C.Hronského a Mestská škola rada.

Rokovanie so zriaďovateľom Gymnázia J.C.Hronského bolo Žilinským samosprávnym krajom zvolané v júni 2014, kde boli predbežne dohodnuté jednotlivé kroky na zmena zriaďovateľa školy.

Na zasadnutí VUC Žilina, dňa 23. júna 2014, bol návrh na zmenu v zriaďovateľskej pôsobnosti schválený poslancami žilinského samosprávneho kraja.

 Zlúčením oboch škôl by sa zachovalo vrútocké gymnázium a zároveň znížili prevádzkové náklady ZŠ, keďže túto školu v súčasnosti navštevuje 282 žiakov (k 1.9.2013) a jej kapacita je cca 1000 žiakov.

 Zriaďovateľom spojenej školy bude Mesto Vrútky.

Vzhľadom na skutočnosť, že MsZ Vrútky, dňa 17. júna 2014, neschválilo návrhy na uznesenia o vyradení ZŠ s MŠ zo siete a zaradenie Spojenej školy, zvolal viceprimátor mesta František Kurhajec riaditeľov oboch škôl a zainteresovaných zamestnancov na spoločné rokovanie.

*Zápisnica z rokovania tvorí prílohu č. 1. tohto materiálu.*

Dňa 1. júla 2014 sa uskutočnilo stretnutie všetkých zainteresovaných v priestoroch ZŠ s MŠ na Ulici M. R. Štefánika vo Vrútkach ohľadom priestorových a prevádzkových možností budovy školy na Ulici M.R.Štefánika 1 vo Vrútkach, pri zlúčení ZŠ s MŠ a Gymnázia J. C. Hronského vo Vrútkach.

Pri prehliadke školy bolo predbežne dohodnuté využitie budovy v prípade zriadenia Spojenej školy:

* Pre kmeňové triedy gymnázia sú navrhnuté 4 učebne na poschodí (nad CVČ DOMINO).
* Odborné učebne, podľa vyťaženosti ZŠ, môžu využívať aj žiaci gymnázia. Odborné učebne budú doplnené vybavením aj z druhej školy.
* Pri spájaní sa bude zohľadňovať aj fakt, ktorá škola má aké vybavenie.
* Riaditeľka školy, PaedDr. Repková, navrhla, aby učitelia s gymnázia využívali tiež centrálnu zborovňu, keďže táto je dostatočne veľká.
* Výchovný poradca a špeciálny pedagóg môže byť pre obe zložky školy.
* Je však potrebné prehodnotiť kapacitu el. vedení a PC sieti v budove školy z dôvodu zvýšeného počtu techniky. V prípade nedostatočnej kapacity sa musia siete posilniť.
* Podľa predbežnej konzultácie kapacita telocviční postačuje Spojenej škole.
* Stravovanie bude zabezpečené v ŠJ v priestoroch školy, ktorá kapacitne postačuje.
* Pedagogickí zamestnanci budú delimitovaní v počte, ktorý bude zodpovedať potrebe štyroch tried. Prevádzkoví podľa aktuálnej potreby.
* Zriadenie Spojenej školy sa nedotkne fungovania CVČ Domino v priestoroch školy.
* Spojená škola bude mať samostatné súčasti:

 Materská škola, Ulica I. československej brigády 29, Vrútky,

 Základná škola, s organizačnou zložkou ŠKD, Ulica M.R.Štefánika 1, Vrútky,

 Gymnázium J. C. Hronského, Ulica M.R.Štefánika 1, Vrútky.

*Zápisnica zo stretnutia tvorí prílohu č. 2. tohto materiálu*.

**SWOT analýza Spojenej školy**

**Silné stránky:**

* Zníženie výdavkov oboch škôl na prevádzku presťahovaním do spoločných priestorov.
* Kapacitne vyťažená škola, ktorá je po celkovej rekonštrukcii plášťa z fondov EÚ.
* Moderné vybavenie gymnázia pomôže aj žiakom ZŠ k modernejšej výučbe.
* Kvalifikované zastupovanie.
* Spoločný výchovný poradca a špeciálny pedagóg.
* Odbornosť pedagogických zamestnancov.
* Ochota pracovníkov školy ku zmenám.

**Slabé stránky:**

* Migrácia žiakov  do iných škôl.
* Úpadok tradície školy.
* Úroveň a stav vnútorných priestorov školy.

**Príležitosti:**

* Záchrana Gymnázia J. C. Hronského, ktoré má dlhoročnú tradíciu v meste.
* Komplexné vzdelávanie, od predškolského až po maturitu, v jednom duchu.
* Získanie vybavenia školy a budovy za výhodných podmienok do majetku mesta.
* Zvýšenie počtu stravníkov ŠJ.
* Tvorba nových školských programov, ktoré budú na seba kontinuálne nadväzovať.
* Kreativita učiteľov.
* Možnosť aktívneho využitia mimoškolskej činnosti v CVČ Domino.

**Hrozby:**

* Nedostatok žiakov z dôvodu straty istoty pre dlhodobé šírenie záporných informácií o gymnáziu.
* Demografický pokles.
* Spájanie ročníkov ZŠ z dôvodu poklesu žiakov.

**Postup pri zlúčení škôl :**

**Splnené úlohy:**

Stanoviská:

Mestskej školskej rady,

Rady školy pri Gymnáziu J. C. Hronského a

Rady školy pri ZŠ s MŠ.

**Ďalšie úlohy:**

Prijatie uznesenia MsZ Vrútky:

1. schvaľuje zmenu zriaďovateľa Gymnázia Jozefa Cígera Hronského, Čachovský rad 36, 038 61 Vrútky, zo súčasného zriaďovateľa Žilinský samosprávny kraj na nového zriaďovateľa mesto Vrútky k 31.08.2015,
2. schvaľuje návrh na vyradenie Základnej školy s materskou školou, Ulica M. R. Štefánika 1, Vrútky a jej súčasti Školského klubu detí, Ulica M. R. Štefánika 1, Vrútky, zo siete škôl a školských zariadení, k 31.08.2015,
3. schvaľuje návrh na zaradenie Spojenej školy, Ulica M. R. Štefánika 1, Vrútky s organizačnými zložkami: Materská škola, Ulica M. R. Štefánika 1, Vrútky, Základná škola, Ulica M. R. Štefánika 1, Vrútky a Gymnázium Jozefa Cígera Hronského, Ulica M. R. Štefánika 1, Vrútky a jej  súčasti Školského klubu detí, Ulica M. R. Štefánika 1, Vrútky do siete škôl a školských zariadení k 01.09.2015, ktorej zriaďovateľom bude mesto Vrútky.

Po schválení uznesení MsZ Vrútky:

* Podanie žiadosti na Okresný úrad Žilina o vyjadrenie k vyradeniu ZŠ a MŠ zo siete a zaradenie Spojenej školy do siete.
* Podanie žiadosti na Školské inšpekčné centrum Žilina o vyjadrenie k vyradeniu ZŠ a MŠ zo siete a zaradenie Spojenej školy do siete.
* Podanie žiadosti o vyjadrenie k zaradeniu Spojenej školy do siete. Na Regionálny úrad verejného zdravotníctva, Inšpektorát práce a Hasičský a záchranný zbor.
* Predloženie žiadosti o zmenu v sieti na MŠVVaŠ SR.
* Po schválení zriadenia Spojenej školy MŠVVaŠ SR, bude spracovaný podrobný harmonogram postupu zlúčenia škôl a sťahovania, a dohoda s terajším zriaďovateľom Gymnázia J. C. Hronského.
* Zriaďovacia listina novej školy, ktorá bude obsahovať:

1. Označenie zriaďovateľa: Mesto Vrútky

2. Názov školy: Spojená škola

3. Druh a typ školy:

4. Sídlo školy: Vrútky, Ulica M.R.Štefánika 1

5. Identifikačné číslo školy:

6. Súčasti školy: Materská škola

 Ulica I. československej brigády 29, Vrútky

 Základná škola, s organizačnou zložkou ŠKD

 Ulica M.R.Štefánika 1, Vrútky

 Gymnázium J. C. Hronského

 Ulica M.R.Štefánika 1, Vrútky

7. Vyučovací jazyk školy: Slovenský

8. Forma hospodárenia školy: Rozpočtová organizácia zriadená Mestom Vrútky

9. Dátum zriadenia školy: 1. 9. 2015

10. Doba, na ktorú sa škola zriaďuje: na dobu neurčitú

 Ostatné, zákonom stanovené náležitosti zriaďovacej listiny budú po zriadení školy v Zriaďovacej listine Spojenej školy.

*Príloha č. 1*

**Zápisnica z rokovania**

**ohľadom otázok okolo zlúčenia ZŠ s MŠ a Gymnázia J.C.Hronského vo Vrútkach, konaného dňa 30. júna 2014**

 **Prítomní:**

Ing. Miroslav Mazúr, primátor mesta

František Kurhajec, zástupca primátora

Mgr. Emília Šútovcová, vedúca oddelenia školstva MsÚ

Ing. Milan Markovič, riaditeľ Gymnázia J.C.Hronského

PaedDr. Erika Repková, riaditeľka ZŠ s MŠ

Mgr. Martin Bačiak, zástupca zamestnancov ZŠ s MŠ

PaedDr. Sidónia Štepánková, riaditeľka CVČ DOMINO

 Rokovanie zvolal zástupca primátora Mesta Vrútky, František Kurhajec, za účelom doplnenia informácií pre rokovanie MsZ k zriadeniu Spojenej školy.

 Rokovanie otvoril primátor Mesta Vrútky, Ing. Miroslav Mazúr. Uviedol, že Mesto Vrútky má eminentný záujem zachovať gymnázium vo Vrútkach a požiadal o snahu nájsť spoločný postup vedenia ZŠ s MŠ a Gymnázia J.C.Hronského Vrútky pri zlučovaní škôl.

**František Kurhajec** – Vzhľadom na skutočnosť, že MsZ Vrútky neschválilo návrhy na uznesenie o vyradení ZŠ s MŠ zo siete a zaradenie Spojenej školy, zvolal riaditeľov oboch škôl a zainteresovaných zamestnancov na rokovanie. Mesto Vrútky má záujem o záchranu vrútockého gymnázia. O zlúčení škôl sa rokuje od februára 2014. O zmenách v CVČ sa neuvažuje. Rokovanie so zriaďovateľom Gymnázia J.C.Hronského bolo Žilinským samosprávnym krajom zvolané v júni 2014. Návrh na uznesenia o zmene v školách bol predložený na zasadnutie MsZ Vrútky 17.6.2014. Nebol schválený. Na zasadnutí VUC Žilina, 23. júna 2014, bol materiál na zmeny v školách schválený. Ing. Kerdík, poslanec MsZ Vrútky, dôvodil neschválenie návrhu chýbajúcimi ekonomickými ukazovateľmi. Tie, ktoré sú reálne, boli spracované, tie do budúcna nie je možné presne vyčísliť (zmena zákona a pod.).

Navrhol spoločné stretnutie v ZŠ s MŠ dňa 1. 7. 2014, o 10,00 hod., a prehodnotiť možnosť vyčlenenia 4 tried pre gymnázium.

**PaedDr. Erika Repková** – V škole je malo priestoru na ďalšie triedy a treba aj odborné učebne. Kapacita školy bola pri otvorení cca 900-1000 žiakov, ale oni už majú viac odborných učební.

**Ing. Milan Markovič** – Gymnázium potrebuje 4 triedy. Odborné učebne môžu byť využívanie spoločne. Okrem toho má gymnázium veľmi dobre vybavené odborné učebne (aj z projektu EÚ), čím by sa zvýšila kvalita výučby aj ZŠ.

**Mgr. Emília Šútovcová** – V rámci ZŠ by bolo dobré, zo strany riaditeľstva školy, uvažovať nad racionalizáciou počtu žiakov v triedach ZŠ (napr. v 2. roč. A-13, B-14). Škola má už teraz problémy z rozpočtom.

**Ing. Milan Markovič** – Podľa jeho názoru, by malo byť aj pre ZŠ výhodné spojenie s gymnáziom. Počet detí v škole klesá a môže sa stať, že o pár rokov budú stáť pred obdobným problémom ako oni teraz. ZŠ môže spojením len získať. Počet učiteľov gymnázia je presne podľa metodiky, nemôže sa stať, že zlúčením budú ohrození pedagogickí zamestnanci ZŠ. Stredná škola je, ešte do 31.8.2015, pod VÚC Žilina a potom skončí úplne.

**Mgr. Martin Bačiak** – navrhol spracovať  technickú a ekonomickú analýzu a personálne riešenie. Pre neho osobne by spojenie škôl bola výzva.

**PaedDr. Erika Repková** – očakávala, že sa zlučovanie školy bude riešiť s nimi. Racionalizáciou v naplnenosti tried by škola strácala kvalitu vyučovania. Prečo sa neuvažuje so zlúčením ZŠ Hany Zelinovej pod ZŠ s MŠ na Ulici M.R.Štefánika a do priestorov ZŠ HZ nasťahovať gymnázium a CVČ DOMINO.

**Mgr. Emília Šútovcová** – Mesto môže byť zriaďovateľom len spojenej školy, samostatná existencia strednej školy nie je možná. Ak sa tam zmestí ZŠ HZ ( 383 žiakov, 19 tried.), nie je zrejme problém v budove školy umiestniť štyri triedy gymnázia.

**František Kurhajec** – o veci sa rokuje už od februára 2014. Existuje petícia občanov, zasadali RŠ, zastupiteľstvá. Rokovanie bolo aj so ZŠ. Ekonomickú analýzu je zložite spracovať, keď jednotlivé rozpočty MŠVVaŠ SR zverejňuje pre každý rok iný. Je možné spracovať len odhad možného rozpočtu, čo je nepresné a zavádzajúce.

**Mgr. Emília Šútovcová** – Požiadala riaditeľov o predloženie návrhu rozpočtu na rok 2016 – MŠ, ZŠ, Gymn. a ŠkVP za jednotlivé školy na CD.

**František Kurhajec** – Do 3. 7. 2014 predložia riaditelia škôl návrh prerozdelenia priestorov ZŠ s MŠ v prípade schválenia Spojenej školy (pripomenul, že vzhľadom na zmeškanie určeného termínu MŠVVaŠ SR nemusí školu vôbec schváliť). Mgr. Bačiak spracuje analýzy.

 **Dňa 1. 7. 2014, t.j. v utorok, o 10,00 hod.,** sa uskutoční stretnutie v priestoroch ZŠ s MŠ na Ulici M. R. Štefánika 1 vo Vrútkach a na mieste sa preverí možnosť umiestnenia tried gymnázia. Viceprimátor František Kurhajec prizval: PaedDr. Eriku Repkovú, Ing. Milana Markoviča, **PaedDr. Vladimíra Vantaru,** Mgr. Emíliu Šútovcovú a Mgr. Martina Bačiaka.

Vo Vrútkach, dňa 30. júna 2014

Zapísala: Mgr. Emília Šútovcová

 Ing. Miroslav Mazúr

 primátor mesta

*Príloha č. 1*

**Zápisnica z rokovania**

**ohľadom priestorových a prevádzkových možností budovy školy, pri zlúčení ZŠ s MŠ a Gymnázia J.C.Hronského vo Vrútkach Základnej školy s materskou školou na Ulici M.R.Štefánika 1, Vrútky, konaného dňa 1. júla 2014**

 **Prítomní:**

**PaedDr. Vladimír Vantara, poslanec MsZ Vrútky**

Mgr. Emília Šútovcová, vedúca oddelenia školstva MsÚ

Ing. Milan Markovič, riaditeľ Gymnázia J.C.Hronského

PaedDr. Erika Repková, riaditeľka ZŠ s MŠ

Mgr. Martin Bačiak, zástupca zamestnancov ZŠ s MŠ

Mgr. Beáta Pivarčiová, zástupkyňa ZŠ s MŠ

PaedDr. Jarmila Skyvová zástupkyňa ZŠ s MŠ

Mgr. Jaroslav Budz, učiteľ Gymnázia J.C.Hronského

 Rokovanie zvolal zástupca primátora Mesta Vrútky, František Kurhajec, za účelom doplnenia informácií pre rokovanie MsZ k zriadeniu Spojenej školy. Rokovania sa z pracovných dôvodov nezúčastnil.

 Prítomní sa stretli v priestoroch ZŠ s MŠ na Ulici M.R.Štefánika 1, vo Vrútkach dňa 1.7.2014 o 10,00 hod.

 Prítomných privítala riaditeľka školy PaedDr. Erika Repková. Zo vzájomnej diskusii vyplynuli nasledovné požiadavky:

Ing. Markovič – škola bude prechádzať so 4 kmeňovými triedami, má dobre vybavené odborné učebne, ktoré by mohli byť spoločne využívané. Pedagogickí zamestnanci budú delimitovaní v počte, ktorý bude zodpovedať potrebe štyroch tried. Prevádzkoví podľa aktuálnej potreby.

PaedDr. Repková – vyzvala prítomných na obhliadku priestorov školy.

 Pri prehliadke školy bolo predbežne dohodnuté využitie budovy v prípade zriadenia Spojenej školy:

* Pre kmeňové triedy gymnázia sú navrhnuté 4 učebne na poschodí (nad CVČ DOMINO).
* Odborné učebne, podľa vyťaženosti ZŠ, môžu využívať aj žiaci gymnázia. Odborné učebne budú doplnené vybavením aj z druhej školy.
* Pri spájaní sa bude zohľadňovať aj fakt, ktorá škola má aké vybavenie.
* Riaditeľka školy, PaedDr. Repková, navrhla, aby učitelia s gymnázia využívali tiež centrálnu zborovňu, keďže táto je dostatočne veľká.
* Spoločný výchovný poradca a špeciálny pedagóg.
* Je potrebné prehodnotiť kapacitu el. vedení a PC sieti v budove školy z dôvodu zvýšeného počtu techniky. V prípade nedostatočnej kapacity sa musia siete posilniť.
* Podľa predbežnej konzultácie kapacita telocviční postačuje Spojenej škole.
* Stravovanie bude zabezpečené v ŠJ v priestoroch školy.

 Po schválení zriadenia Spojenej školy MŠVVaŠ SR, bude spracovaný podrobný harmonogram postupu zlúčenia škôl a sťahovania.

Zapísala: Mgr. Emília Šútovcová